Fit-28 ta' Mejju, l-UE ffirmat ftehimiet għall-eżenzjoni mill-viża għal żjara qasira ma' Saint Lucia, il-Commonwealth ta' Dominica, Grenada, Saint Vincent u l-Grenadini, ir-Repubblika ta' Vanuatu, l-Istat Indipendenti ta' Samoa u r-Repubblika ta' Trinidad u Tobago , f'ċerimonja li saret fi Brussell. F'isem l-UE, il-ftehimiet ġew iffirmati mis-Sinjura Zanda Kalniņa-Lukaševica, is-Segretarju Parlamentari tal-Istat għall-Affarijiet tal-UE fil-Ministeru għall-Affarijiet Barranin tal-Latvja, u mis-Sur Dimitris Avramopoulos, il-Kummissarju għall-Migrazzjoni, l-Affarijiet Interni u ċ-Ċittadinanza. Min-naħa tal-Grupp ta' pajjiżi Afrikani, tal-Karibew u tal-Paċifiku (AKP) kienu r-rappreżentanti mis-seba' pajjiżi li ffirmaw il-ftehimiet. Is-sistema l-ġdida tal-viża tipprevedi vvjaġġar mingħajr viża għaċ-ċittadini tal-UE meta jivvjaġġaw lejn it-territorju ta' dawn il-pajjiżi u għaċ-ċittadini ta' dawn il-pajjiżi meta jivvjaġġaw lejn l-UE , għal perjodu ta' żjara ta' fi kwalunkwe perjodu ta' 180 jum. "Il-ftehimiet tal-lum ser jinkoraġġixxu l- kuntatti bejn il-persuni, jagħtu spinta lit-turiżmu, u jagħtu l-ħajja lin-negozju bejn l-UE u dawn is-seba' pajjiżi tal-AKP", qalet is-Sinjura Zanda Kalniņa-Lukaševica, is-Segretarju Parlamentari tal-Istat għall-Affarijiet tal-UE fil-Ministeru għall-Affarijiet Barranin tal-Latvja. Sabiex jibbenefikaw minn ivvjaġġar mingħajr viża, iċ-ċittadini mill-UE u l-pajjiżi firmatarji għandhom ikunu fil-pussess ta' passaport validu ordinarju, diplomatiku, ta' servizz/uffiċjali jew speċjali. L-ivvjaġġar mingħajr viża japplika għall-kategoriji kollha ta' persuni u għal kwalunkwe tip ta' vvjaġġar (pereżempju turiżmu, żjarat kulturali, attivitajiet xjentifiċi, żjarat familjari, kummerċ, eċċ), għajr għal persuni li jivvjaġġaw bil-għan li jwettqu attività mħallsa. Id-deċiżjonijiet dwar il-konklużjoni tal-ftehimiet issa ser jintbagħtu lill-Parlament Ewropew bil-għan li jinkiseb il-kunsens tiegħu qabel ikunu jistgħu jiġu konklużi. Madankollu, dawn ser japplikaw fuq bażi proviżorja mit-28 ta' Mejju 2015. L-Irlanda u r-Renju Unit mhux ser ikunu soġġetti għall-applikazzjoni tal-ftehim, f'konformità mal-protokolli annessi mat-trattati tal-UE. Is-sistema tal-viża għal dawn l-istati membri tibqa' soġġetta għal-leġislazzjoni nazzjonali tagħhom. Ftehim bejn l-Unjoni Ewropea u Saint Lucia dwar l-eżenzjoni mill-viża għal perjodu qasir Ftehim bejn l-Unjoni Ewropea u l-Commonwealth ta' Dominica dwar l-eżenzjoni mill-viża għal perjodu qasir Ftehim bejn l-Unjoni Ewropea u Grenada dwar l-eżenzjoni mill-viża għal perjodu qasir Ftehim bejn l-Unjoni Ewropea u Saint Vincent u l-Grenadini dwar l-eżenzjoni mill-viża għal perjodu qasir Ftehim bejn l-Unjoni Ewropea u r-Repubblika ta' Vanuatu dwar l-eżenzjoni mill-viża għal perjodu qasir Ftehim bejn l-Unjoni Ewropea u l-Istat indipendenti ta' Samoa dwar l-eżenzjoni mill-viża għal perjodu qasir Ftehim bejn l-Unjoni Ewropea u r-Repubblika ta' Trinidad u Tobago dwar l-eżenzjoni mill-viża għal perjodu qasir Ara l-paġna tal-laqgħa